יאנוש גאראי

יאנוש גאראי (בהונגרית: Garay János; 23 בפברואר 1889 – 5 במרץ 1945) היה סייף הונגרי-יהודי, שנחשב לאחד הטובים בעולם בשנות ה-20 היה אלוף אולימפי. גאראי נספה במחנה מאוטהאוזן אליו גורש.

ביוגרפיה וקריירה 
גאראי זכה באליפות הונגריה בסיף ב-1923. באולימפיאדת פריז זכה במדליית הכסף הקבוצתית ביחד עם נבחרת הונגריה, וכן במדליית הארד במקצוע החרב בתחרות האישית, בה זכה ב-5 מבין שבעת הקרבות בגמר, לרבות ניצחון על חברו לנבחרת זולטן אוזוראי שנקר. ב-1925 וב-1930 זכה באליפות אירופה בסיף במקצוע החרב. ב-1930 הוביל את נבחרת הונגריה לזכייה במדליית הזהב הקבוצתית במקצוע החרב באליפות אירופה. בתקופה זו לא נערכה אליפות עולם בסיף, ואליפות העולם הראשונה נערכה רק בשנת 1937. אליפות אירופה נחשבה לתחרות החשובה בעולם הסיף. באולימפיאדת אמסטרדם (1928) זכה במדליית הזהב הקבוצתית במקצוע החרב. הנבחרת ההונגרית לאולימפיאדה זו שכללה את עמיתיו היהודים של גאראי, אטילה פטשאואר ושנדור גומבוש, לא נוצחה בתחרות זו. הם הביסו את נבחרת ארצות הברית 14-2, את נבחרת בריטניה 13-3, את נבחרת גרמניה 12-4, ונבחרת צרפת 12-4. בגמר הביסו את פולין 14-2 ואת איטליה 9-7. גאראי זכה ב-10 מתוך 12 הקרבות בהם ייצג את נבחרת הונגריה.

גירושו, מותו ומורשתו

לאחר כיבוש הונגריה על ידי גרמניה במהלך מלחמת העולם השנייה, בשנת 1944, החל גירושה של יהדות הונגריה למחנות ההשמדה. גאראי גורש למחנה מאוטהאוזן ושם נספה, זמן קצר לפני תום המלחמה.

בשנת 1990 הונצח גאראי ב"יד לאיש הספורט היהודי" במכון וינגייט.

משפחתו 
בנו, יאנוש גאראי הבן, היגר לקנדה עם ארוסתו ולריה ג'נגה, אלופה אולימפית (הלסינקי 1952) ושיאנית עולם בשחייה. בן נוסף, יוהאן גאראי, שחיין אולימפי נולד וגדל בארגנטינה, ייצג את ארגנטינה באולימפיאדת לונדון (1948).

קישורים חיצוניים

 
 ביוגרפיה מאתר הספורט היהודי
 ביוגרפיה מאתר יהודים בספורט
 היכל התהילה של מכבי ההונגרית
 היכל התהילה לספורטאי היהודי

סייפים הונגרים
אלופים אולימפיים: סייפים
אלופים אולימפיים יהודים
סייפים יהודים
ספורטאים יהודים בשואה
יהודים בשואה: הונגריה
ספורטאים שנספו במחנה הריכוז מאוטהאוזן
סייפים באולימפיאדת פריז (1924)
סייפים באולימפיאדת אמסטרדם (1928)
משתתפים יהודים באולימפיאדת אמסטרדם (1928)
משתתפים יהודים באולימפיאדת פריז (1924)
אסירים במחנה הריכוז מאוטהאוזן
בודפשט: אישים
יהדות בודפשט
נספי השואה
חברי היכל התהילה של הספורטאים היהודים: הונגרים
הונגרים שנולדו ב-1889
הונגרים שנפטרו ב-1945